ET Euroopa Liidu Teataja L 111/19

KOMISJONI RAKENDUSOTSUS,

27. aprill 2011,

milles käsitletakse propisokloori kandmata jätmist nõukogu direktiivi 91/414/EMÜ I lisasse ja komisjoni otsuse 2008/941/EÜ muutmist

(teatavaks tehtud numbri K(2011) 2726 all)

(EMPs kohaldatav tekst)

(2011/262/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1

ning arvestades järgmist:

(1) Komisjoni määrustes (EÜ) nr 1112/2002 (2) ja (EÜ) nr 2229/2004 (3) on sätestatud direktiivi 91/414/EMÜ artikli 8 lõikes 2 osutatud tööprogrammi neljanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Propisokloor kuulus nimetatud loetelusse.

(2) Kooskõlas määruse (EÜ) nr 2229/2004 artikliga 24e võttis teavitaja kahe kuu jooksul pärast hindamisaruande projekti kättesaamist tagasi oma toetuse kõnealuse toimeaine kandmisele direktiivi 91/414/EMÜ I lisasse. Seega võeti propisokloori lisasse kandmata jätmise kohta vastu komisjoni 8. detsembri 2008. aasta otsus nr 2008/941/EÜ nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta (4).

(3) Esialgne teavitaja (edaspidi „taotleja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles, et kohaldataks kiirendatud menetlust, mis on sätestatud komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (5) artiklites 14–19.

(4) Taotlus esitati Ungarile, kes oli määrusega (EÜ) nr 2229/2004 nimetatud referentliikmesriigiks. Kiirendatud menetluse tähtajast peeti kinni. Toimeaine kirjeldus ja lubatud kasutusviisid on samasugused nagu need, mida käsitleti otsuses 2008/941/EÜ. Taotlus on kooskõlas ka teiste määruse (EÜ) nr 33/2008 artiklis 15 sätestatud sisuliste ja menetlusnõuetega.

(5) Ungari hindas taotleja esitatud uusi andmeid ja teavet ning koostas lisaaruande See aruanne edastati 30. novembril 2009. aastal Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas lisaaruande kõigile liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet 9. septembril 2010 (6) komisjonile oma järeldused propisokloori kohta, toetudes määruse (EÜ) nr 33/2008 kohaselt esitatud andmetele. Liikmesriigid ja komisjon vaatasid hindamisaruande kavandi, lisaaruande ja toiduohutusameti järeldused toiduahela ja loomatervishoiu alalises komitees läbi ning 24. märtsil 2011 vormistati see komisjoni läbivaatamisaruandena propisokloori kohta.

(6) Kõnealuse toimeaine hindamisel on esile kerkinud terve rida küsimusi. Eelkõige ei olnud võimalik korraldada usaldusväärset tarbijaid käsitlevat riskianalüüsi ja määrata kindlaks propisokloori ja selle metaboliitide jääke, kuna puudusid andmed mitme metaboliidi (M2, (7) M7, (8) M12, (9) M14, (10) M17, (11) M20, (12) M22 (13) ja M35 (14) toksikoloogilise olulisuse kohta. Lisaks ei saa välistada kahjulikku mõju põhjaveele mitme metaboliidi puhul (M1, (15) M2, M5, (16) M7 ja M9 (17), mille toksikoloogiline ja ökotoksikoloogiline olulisus on teadmata ja mille tase ületas nõukogu 3. novembri 1998. aasta direktiiviga 98/83/EÜ (inimeste joogivee kvaliteedi kohta) (18) sätestatud suurima lubatava kontsentratsiooni 0,1 μg/l mitme põhjavette leostumise stsenaariumi korral. Samuti ei olnud kättesaadavad andmed piisavad järelduste tegemiseks peamise pinnases leiduva metaboliidi M9 pinnasesse, setetesse ja põhjavette sattumise kohta ning veeorganisme käsitleva riskihindamise lõpuleviimiseks.

(7) Komisjon palus taotlejal esitada oma märkused vastastikuse eksperdihinnangu tulemuste kohta. Lisaks palus komisjon kooskõlas määruse (EÜ) nr 33/2008 artikli 21 lõikega 1 esitada taotlejal märkused läbivaatamisaruande eelnõu kohta. Taotleja esitas oma märkused, mida on põhjalikult uuritud.

(8) Vaatamata taotleja esitatud väidetele jäid tuvastatud probleemid lahendamata ning määruse (EÜ) nr 33/2008 kohaselt toiduohutusameti ekspertide kohtumistel esitatud ja hinnatud teabe põhjal koostatud hindamistest ei selgu, et propisokloori sisaldavad taimekaitsevahendid vastaksid kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.

(9) Seepärast ei tuleks propisokloori direktiivi 91/414/EMÜ I lisasse kanda.

(10) Käesolev otsus ei piira õigust esitada propisokloori kohta uut taotlust vastavalt direktiivi 91/414/EMÜ artikli 6 lõikele 2 ja määruse (EÜ) nr 33/2008 II peatükile.

(11) Selguse huvides tuleks propisokloori käsitlev kanne otsuse 2008/941/EÜ lisast välja jätta.

(12) Seega on asjakohane otsust 2008/941/EÜ vastavalt muuta.

(13) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Propisokloori ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et:

a) propisokloori sisaldavate taimekaitsevahendite load tühistatakse hiljemalt 27. oktoobril 2011;

b) alates käesoleva otsuse avaldamise kuupäevast ei anta propisokloori sisaldavate taimekaitsevahendite jaoks lubasid ja neid ei uuendata.

Artikkel 3

Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike ja lõppema hiljemalt 27. oktoobril 2012.

Artikkel 4

Otsuse 2008/941/EÜ lisast jäetakse välja propisokloori käsitlev kanne.

Artikkel 5

Käesolev otsus on adresseeritud liikmesriikidele.

Brüssel, 27. aprill 2011 Komisjoni nimel komisjoni liige John DALLI

(1) EÜT L 230, 19.8.1991, lk 1.

(2) EÜT L 168, 27.6.2002, lk 14.

(3) ELT L 379, 24.12.2004, lk 13.

(4) ELT L 335, 13.12.2008, lk 91.

(5) ELT L 15, 18.1.2008, lk 5.

(6) Euroopa Toiduohutusamet; Conclusion on the peer review of the pesticide risk assessment of the active substance propisochlor. EFSA Journal 2010; 8(9):1769. [lk 60].doi:10.2903/j.efsa.2010.1769. Kättesaadav aadressil:www.efsa.europa.eu.

(7) 2-[(2-etüül-6-metüülfenüül) (isopropoksümetüül)amino]-2-oksoetaan sulfoonhape.

(8) ({2-[(2-etüül-6-metüülfenüül) (isopropoksümetüül)amino]-2-oksoetüül}sulfinüül) äädikhape.

(9) Söödamaisis ja päevalilleseemnetes sisalduv määratlemata koostisosa.

(10) 3-({2-[(2-etüül-6-metüülfenüül)amino]-2-oksoetüül}sulfinüül)-2-hüdroksüpropaanhape.

(11) N-(2-etüül-6-metüülfenüül)-2-(heksopüranosüüloksü)-N-[(propaan-2-üloksü)metüül]atseetamiid.

(12) metüül3-[(2-{(2-etüül-6-metüülfenüül)[(propaan-2-üloksü)metüül]amino}-2-oksoetüül)sulfinüül]-2-hüdroksüpropanoaat.

(13) Maisiterades, suhkrupeedis ja päevalilleseemnetes sisalduv määratlemata koostisosa.

(14) Päevalilleseemnetes sisalduv määratlemata koostisosa.

(15) 2-[(2-etüül-6-metüülfenüül) amino]-2-oksoetaan sulfoonhape.

(16) N-(2-etüül-6-metüülfenüül)-2-hüdroksü-N-(isopropoksümetüül)atseetamiid.

(17) N-(2-etüül-6-metüül fenüül)-N-(isopropoksümetüül)-2-(merkapto) atseetamiidi dimeer.

(18) EÜT L 330, 5.12.1998, lk 32.